**ELŐTERJESZTÉS**

**Szombathely Megyei Jogú Város Közgyűlésének 2018. február 28-ai ülésére**

**Javaslat felelős állattartás elősegítését célzó programmal**

**összefüggő döntések meghozatalára**

Szombathely Megyei Jogú Város Önkormányzata Közgyűlése a 2018. decemberi ülésén a felelős állattartással kapcsolatos 342/2018. (XII.10) számú Kgy. határozatában felkért, hogy vizsgáljam meg az állatvédelmi szervezetek és állatvédelmi hatóság bevonásával tájékoztatás megtartásának lehetőségét a kedvtelésből tartott állatok helyes tartása feltételeinek megismertetése tárgyában.

A Közgyűlés döntése alapján először 2019. január 16. napján, majd január 30. napján került sor az érintett szervezetekkel történő egyeztetésre. Az egyeztetéseken az Állatvédők Vasi Egyesülete valamint a Fekete István Állatvédő Egyesület elnökei, a Kutyatanoda vezetője, továbbá a Közterület-felügyelet és a Szombathelyi Rendőrkapitányság vezetői vettek részt.

A megbeszéléseken elhangzottak alapján a felelős állattartás tárgyában komplex tájékoztatás egy olyan program keretében valósulhat meg, amely a tervek szerint az alábbi elemekből áll:

1. EXPO vagy egy más formában megrendezett szabadtéri esemény,
2. tájékoztató kiadvány készítése,
3. rendszeres tájékoztató előadássorozat.
4. EXPO

Az EXPO vagy egy más formában megrendezett szabadtéri esemény egy olyan tájékoztató színtér, ahol az érdeklődők egy körülbelül másfél-két órás időtartamban több előadást, szemléltető programot megtekintve, végighallgatva, közvetlenül az érintett szervezetektől kapnak tájékoztatást.

Az állatok oktatásával, kiképzésével, viselkedésével kapcsolatban tartott előadás mellett az állatvédő egyesületek az ellátott feladatkörükről, szerepükről tarthatnának rövid összefoglalót.

Az előzetes egyeztetésen elhangzottak alapján az eseményen a hatóságok is részt vehetnének, az állatvédelmi hatóságok, a Rendőrség valamint a Közterület-felügyelet a területét érintően tartana tájékoztatót az alkalmazandó jogszabályokról, valamint azok be nem tartásának jogkövetkezményeiről.

Az EXPO külső helyszínen valósulna meg, ahol a tájékoztatókat követően, vagy azzal összefüggésben bemutató tartására is lehetőség nyílik, ahol az elhangzottak gyakorlati oldalról is bemutathatóak.

1. tájékoztató kiadvány

A lakosság minél szélesebb körben történő elérése érdekében javaslom egy tájékoztató kiadvány összeállítását megfontolni, amelyben az állattartókat és leendő állattartókat lehetne röviden tájékoztatni az állattartás jogszabályi előírásairól, valamint azok be nem tartása esetén a jogkövetkezményekről.

Ebben a kiadványban lehetne felhívni a lakosság figyelmét arra is, hogy mi a teendő, amennyiben kutyatámadás történik.

A tájékoztató kiadványokat Szombathely lakossága mellett az oktatási intézményekben is lehetne terjeszteni.

1. rendszeres tájékoztató előadássorozat

Olyan interjú vagy előadássorozat, amelyben az érintett szervezetek a felelős állattartásra hívják fel a lakosság figyelmét. A sorozat megjelenhetne a városi televízióban, valamint a közösségi oldalakon is megosztásra kerülhetne, hogy minél szélesebb körben ismertté váljon.

A résztvevők egyetértettek abban, hogy meg kell vizsgálni, miként lehet a köznevelési intézményekben megjelenni a tájékoztató programokkal, hiszen a gyermekek, a fiatal generáció rendkívül érdeklődő, fogékony a tárgyban.

További javaslatként merült fel – érzékelve a jelenlegi jogi normák mellett a probléma megoldás nehézkességét mind a hatóságok mind az állatvédők esetében -, hogy szükséges lenne a hatályos jogszabályok áttekintése és a jogalkotók felé módosító javaslatok megfogalmazása a kedvtelésből tartott állatokra vonatkozó szabályok kapcsán.

A fent részletezett programon kívül az állatvédők, állattartók tapasztalatai alapján szükséges Szombathely területén a kutyasétáltató területek, kutyafuttatók állapotának, az ott elhelyezett köztisztasági gyűjtőedényeknek a felmérése, esetleges bővítése annak érdekében, hogy a városi közterületek tisztán tartása a kutyatartás szempontjából jobb minőségű legyen.

A program megvalósítása becsült költsége 5 millió forint, melynek biztosításához kérem a Közgyűlés támogatását.

Kérem a Tisztelt Közgyűlést, hogy az előterjesztést megtárgyalni, a határozati javaslatot elfogadni szíveskedjék.

**Szombathely, 2019. február „…..”**

 **/: Dr. Puskás Tivadar :/**

**HATÁROZATI JAVASLAT**

**…/2019. (II. 28.) Kgy. számú határozat**

1. Szombathely Megyei Jogú Város Közgyűlése egyetért a felelős állattartás elősegítését célzó program előterjesztésben foglaltak szerint történő összeállításával, megvalósításával.
2. A Közgyűlés felkéri a polgármestert, hogy az előterjesztés szerinti program megvalósítása érdekében a szükséges intézkedéseket tegye meg.
3. A Közgyűlés úgy határoz, hogy a program megvalósítására 5 millió Ft összegű forrást biztosít a 2019. évi költségvetésében.
4. A Közgyűlés felkéri a polgármestert, hogy a program megvalósításáról, eredményeiről adjon tájékoztatást a 2020. május 31-ig.

**Felelős:** Dr. Puskás Tivadar polgármester

 (A végrehajtás előkészítéséért:

Dr. Károlyi Ákos jegyző

Nagyné dr. Gats Andrea, a Jogi, Képviselői és Hatósági Osztály vezetője

Lakézi Gábor Városüzemeltetési Osztály,

Stéger Gábor, Közgazdasági és Adó Osztály)

**Határidő:** 1. pont: azonnal

 2. pont: 2019. december 31.

 3. pont: azonnal

 4. pont: 2020. május 31.